Tyypillinen esimerkki yaoi-fanitaiteesta
**Yaoi** (jap. やおい) eli **boys’ love** (ボーイズラブ, bōizurabu; lyh. **BL**) tarkoittaa pääosin naisten toisille naisille piirtämää homoeroottista, miesten välisiä suhteita kuvaavaa mangaa. *Boys’ love* -termiä käytetään Japanissa kaupallisesta fiktiosta, joka käsittelee miesten välistä romantiikkaa tai seksiä. Sana *yaoi* keksittiin alun perin Japanissa kuvaamaan BL-aiheista dōjinshi-harrastelijamangaa, mutta länsimaissa sillä viitataan joskus pikemminkin eksplisiittiseen kerrontaan; termi *shōnen’ai* (少年愛 'poikarakkaus') puolestaan tarkoittaa pehmeämpiä rakkaustarinoita. Esimerkiksi Yhdysvalloissa *yaoi*-sanaa käytetään myös yleisterminä viittamaan kaikkeen BL-aiheiseen mangaan. Japanissa termi *shōnen’ai* on vanhentunut.

*Yaoi* on noussut maailmanlaajuiseen suosioon, ja mangan lisäksi on luotu myös fanitaidetta, *cosplay*-tapahtumia, videopelejä, elokuvia ja niin edelleen. Sitä ei tule sekoittaa nimenomaisesti homomiehille tarkoitettuun mangaan, joka tunnetaan Japanin ulkopuolella nimellä *bara*.

*Yaoi*-mangan piirteitä
-----------------------

Sana *yaoi* on muodostettu fraasista *yama nashi, ochi nashi, imi nashi* (ヤマなし、オチなし、意味なし), joka voidaan kääntää "ei kliimaksia, ei huipentumaa, ei tarkoitusta". Termin keksi japanilainen faniryhmä. Genre syntyi naispuolisten *dōjinshi*-mangataiteilijoiden underground-liikkeessä, ja sille on ollut ominaista valtavirran ylimaskuliinisten miespuolisten mangahahmojen ja homoseksuaalisuuden parodioiminen.

Tyttöjen *shōjo-mangaa* piirtäneet naistaiteilijat alkoivat luoda 1960–1970-luvuilla miesten välistä rakkautta kuvaavia *shōnen’ai*-tarinoita. Näissä tarinoissa naisten välisistä suhteista kertovan *yuri*-mangan naishahmot olivat nyt miehiä. *Yaoi*-mangassa onkin monia samoja elementtejä kuin *shōjo*-mangassa, kuten hahmojen kohtaaminen, rakkauden tunnustus, suutelu tai joskus seksi, epäilyt uskottomuudesta, ympäristön reaktiot ja niin edelleen. Kuten *shōjo*-manga, *yaoi* keskittyy hahmojen välisen suhteen ja tunteiden kuvaamiseen. *Yaoi*-mangan hahmot ovat yleensä nuoria ja kauniita miehiä (jap. 美少年, *bishōnen*), jotka muistuttavat naiskauneuden ihanteita. Juoni on toissijainen, ja hahmot voivat olla ketä tahansa – gangstereista koulupoikiin, poliiseihin ja samuraihin.

Tavallisesti *yaoi*-tarinoissa kaksi miestä rakastuu toisiinsa ja kohtaa erilaisia esteitä. Niihin voivat kuulua paitsi hahmojen kyvyttömyys hyväksyä omia tunteitaan myös yhteiskunnan aiheuttamat paineet ja odotukset. Vaikka hahmot ovat miehiä, he omaksuvat tarinoissa perinteiset sukupuoliroolit: toinen hahmoista on aktiivinen ja hyökkäävä (jap. 攻め, *seme*) ja toinen passiviinen ja ujo (jap. 受け, *uke*). Niinpä *yaoi* kuvaa usein perinteisiä sukupuolirooleja, vaikka hahmot ovatkin samaa sukupuolta ja siten perinteisten odotusten ja sukupuolten välisen epätasa-arvon ulkopuolella. Hahmot piirretään eri tavoin: *seme* on suurikokoisempi, vahvaleukainen ja pienisilmäinen, kun taas *uke* on hoikka, suurisilmäinen ja pehmeäpiirteinen. Toisaalta on myös tasavertaisempia suhteita suosivia *yaoi*-piirtäjiä. *Shōjo*-mangasta tuotua jakoa hyökkäävään ja alistuvaan osapuoleen on kritisoitu heteronormatiiviseksi; *uken* on nähty edustavan naislukijaa ja hänen pelkojaan. Toisaalta hahmot eivät sopeudu mihinkään olemassa oleviin sukupuoli-identiteetteihin, vaikka ne ovatkin ruumiiltaan miehiä.

Katso myös
----------

* Slash

Lähteet
-------

* Cornog, Martha – Perper, Timothy: *Mangatopia: Essays on Manga and Anime in the Modern World*. ABC-CLIO, 2011. ISBN 978-1-59158-908-2. Teoksen verkkoversio.
* McLelland, Mark J.: *Male Homosexuality in Modern Japan: Cultural Myths and Social Realities*. Taylor & Francis, 2000. ISBN 0-7007-1425-1. Teoksen verkkoversio.
* Brenner, Robin E.: *Understanding Manga and Anime*. Libraries Unlimited, 2007. ISBN 978-1-59158-332-5. Teoksen verkkoversio.
* Levi, Antonia – McHarry, Mark – Pagliassotti, Dru: *Boys’ Love Manga: Essays on the Sexual Ambiguity and Cross-Cultural Fandom of the Genre*. McFarland, 2010. ISBN 978-0-7864-4195-2. Teoksen verkkoversio.

### Viitteet

1. ↑  Cornog & Perper 2011, s. 90–91.
2. ↑  Levi et al. 2010, s. 60.
3. ↑  Brenner 2007, s. 304.
4. 1 2 3 4  Mark McHarry: (Un)gendering the homoerotic body: Imagining subjects in boys' love and yaoi Transformative Works and Cultures. Viitattu 8.2.2012.
5. ↑  Cornog & Perper 2011, s. 98.
6. 1 2  McLelland 2000, s. 49–50.
7. ↑  Cornog & Perper 2011, s. 96.
8. ↑  Brenner 2007 s. 96–97.
9. ↑  Cornog & Perper 2011, s. 97.

Kirjallisuutta
--------------

* Karlsson, Said: Erotisk manga – flykt från verkligheten.  *Hufvudstadsbladet*, 13.3.2013, s. 18–19.  (ruotsiksi)

Aiheesta muualla
----------------

* Kuvia tai muita tiedostoja aiheesta **Yaoi** Wikimedia Commonsissa

* Yaoi.fi – Suomen Shounen Ai- ja Yaoi-yhteisö.
* Jenny Kangasvuo: Millaista seksuaalisuutta yaoi opettaa? Kommentti.fi 20.11.2009.

Anime ja manga

|  |  |
| --- | --- |
| Lajityyppejä | 
* Mecha
* Taikatyttögenre
* Haaremi
* Yaoi
* Yuri
* Hentai

 |
| Kohderyhmiä | 
* Lasten anime ja manga
* Shōnen (pojat)
* Seinen (miehet)
* Shōjo (tytöt)
* Josei (naiset)

 |
| Käsitteitä | 
* Cosplay
* Etchi
* Otaku
* Dōjinshi
* Fanipalvelu
* Visual novel
* Tsundere
* Yandere
* Moe

 |